《十二夜中宵风雨如晦梦回口占》
明代·郭之奇

厌见鱼龙舞，愁从蛱蝶翩。笙歌归篥管，云幕掩鞦韆。

虽遇良宵归，应知乐事偏。张鳌谁共赏，立马自相传。

万户销星彩，千门避火延。斋场临瓦砾，法鼓竞喧阗。

碧落方虚冷，勾芒或徙迁。人间俱寂寞，羁馆合沉绵。

难贳烘春酒，兼无买月钱。不须灯久照，翻畏影侵眠。

梦入华胥远，神依疑阙旋。忽疑开九阖，犹许揖群仙。

长跽为天问，支颐令我还。惊魂回枕上，风雨正潇然。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。